Mercedes-Benz E: Turvallisesti ennen kaikkea - Autot - Ilta-Sanomat
Mercedes-Benz E: Turvallisesti ennen kaikkea
Mercedes-Benz uudisti suosittua E-sarjaansa
varovasti. Uusia osia on kuitenkin 2 000.
Päällisin puolin erot E-sarjan edelliseen malliversioon ovat häviävän pienet. Jos asiaan syvällisesti perehtymätöntä pyydettäisiin katsomaan uutta E-mersua ja kertomaan, mitkä kohdat siinä ovat muuttuneet aikaisemmasta, metsään menisi.
Lunttilappua tarvitsivat lehtimiehetkin, joille uutuutta esiteltiin Münchenissä:
- Tosiaan etusäleikköön on tullut V:n muotoa ("henkii voimaa ja eteenpäin pyrkimisen riemua").
- Etuvalojen umpiot ovat vähän toisenlaiset ("umpioiden yläreunaan on lisätty läpinäkyvät säleiköt"). - Matkustamon värit taitavat olla uudet ("verhoilut ja materiaalit on päivitetty nykyvaatimusten mukaisiksi").
Kaiken kaikkiaan kysymys ei olekaan vielä E-sarjan uudesta sukupolvesta vaan vanhan, neljä vuotta sitten esitellyn, kasvojenkohotuksesta.
Suurimmat muutokset ovat tapahtuneet siellä, minne ei näe, konepeiton alla. E-sarjan vakiovarustukseen on tullut onnettomuuksia ennakoiva Pre-Safe-turvajärjestelmä, joka takaa mm. turvavöiden ja -tyynyjen maksimaalisen suojan kolaritilanteissa. Järjestelmä on aikaisemmin ollut tarjolla vain Mercedes-Benzin lippulaivassa S-sarjassa.
Edelleen turvavarustuksiin on tullut retkahdusvammoja estävät Neck-Pro-pääntuet ja hätäjarrutuksessa välkkyvät jarruvalot. Tutkitusti takana tuleva reagoi välkkyviin valoihin nopeammin kuin tavallisiin valoihin ja näin jarrutusmatka voi lyhentyä ratkaisevasti.
Mielenkiintoista on, että uudistuksessa on luovuttu sähköisestä jarrutusjärjestelmästä SBC:stä (Sensotronic Brake Control). Sen toimintahäiriöt nimittäin johtivat autojen tarkastuksiinkutsuihin. Uudessa E-sarjassa on palattu hydraulisiin jarruihin, joihin on liitetty S-sarjasta otettu Adaptive Brake -järjestelmä. Se valmistaa hätäjarrutuksiin nostamalla painetta jarruletkuissa ja puristamalla jarrupaloja kevyesti jarrulevyjä vasten.Ylpeänä Mercedes-Benz julistaa nyt, että E-sarja on luokkansa turvallisin auto.
Eniten uutta on tarjolla E-sarjan moottorivalikoimassa. Valittavana on kymmenen eri vaihtoehtoa, joista kuutta on kehitetty edelleen suoritusarvojen parantamiseksi. Moottorien tehokkuuden ohella on kohentunut niiden taloudellisuus. Polttoaineen kulutus ei ole kasvanut, vaikka tehoa ja vääntöä on tullutkin lisää.
Esimerkiksi E 200 CDI -dieselin teho on nyt 136 hevosvoimaa (lisäystä 14 hv) ja vääntö 340 newtonmetriä (+70 Nm), mutta keskikulutus on vain 6,3 litraa sadalla kilometrillä.Bensiinimoottoreista nelisylinterinen E 200 Kompressor taas kehittää 12,5 prosenttia enemmän tehoa (184 hv) kuin edeltäjänsä.
Moottorimalliston huipulle on tullut kaikkien aikojen vahvin E-sarjalainen, E 63 AMG. Siinä on tehoa 514 hevosvoimaa ja vääntöä 630 newtonmetriä. Edeltäjästään poiketen tässä V8:ssa ei ole mekaanista ahdinta, vaan moottori hengittää vapaasti. AMG-version alusta ja jarrut on rakennettu vastaamaan moottorin julmaa tehoa.
Uudistuneen E-sarjan kansainvälisessä ensiesittelyssä Münchenissä päällimmäiseksi vaikutelmaksi jäi auton parantunut ohjaustuntuma. Direct control -järjestelmän ansiosta E-sarjalainen tottelee ratin liikkeitä nyt entistä tarkemmin ja täsmällisemmin. Ero aikaisempaan tuntuu erityisesti nopeissa ohjausliikkeissä.
Joidenkin mielestä auton moottorissa ei voi koskaan olla liikaa tehoa, mutta E-sarjan jykevimmissä voimanlähteissä liikutaan jo hyvin lähellä riittävää. Ja jos nyt ei aivan vallattomiksi heittäydytä, asteikon pienemmänkin pään moottoreilla pärjää hyvin.
Muiden jalkoihin jäämisen vaaraa ei ole, jos autolla pääsee sadan kilometrin tuntivauhtiin alle yhdeksässä sekunnissa.
Mikä: Sedanmallinen edustusluokan auto.
Mitat: Pituus 4,88 m, leveys 1,82 m, korkeus 1,50 m, akseliväli 2,85 m.
Moottori: Kymmenen eri vaihtoehtoa; tehot 136-514 hv.
Hinta: E 200 Kompressor -mallin 58 700 eurosta (350 000 mk) AMG-versioiden yli 150 000 euroon.
Milloin: Ensi kuussa.